Jarno Limnell

Jarno Ilmari Limnell (s. 25. heinäkuuta 1973 Helsinkihttps://www.eduskunta.fi/FI/kansanedustajat/Sivut/1491.aspx) on suomalainen kansanedustaja ja Aalto-yliopiston kyberturvallisuuden työelämäprofessori. Eduskuntaan hänet valittiin Uudenmaan vaalipiiristä kokoomuksen listoilta vuoden 2023 eduskuntavaaleissa.

Ennen valintaansa eduskuntaan Limnell työskenteli teknologiayritys Innofactorin kyberturvallisuusjohtajana. Puolustusvoimissa hän työskenteli aktiiviupseerina vuosina 2000-2010.

Limnell on toiminut Espoon kaupunginvaltuutettuna vuodesta 2021 ja kaupunginvaltuuston puheenjohtajana vuodesta 2022.

 Elämäkerta ja ura 
Jarno Limnell syntyi Helsingissä, mutta varttui Espoossa. Hänen isänsä oli poliisi ja äiti vakuutusvirkailija. Limnell liittyi kokoomukseen lukioikäisenä ja kampanjoi Raimo Ilaskiven puolesta vuoden 1994 presidentinvaaleissa.

Limnell kirjoitti ylioppilaaksi Leppävaaran lukiosta ja toimi Reserviupseerikurssi 206:n oppilaskunnan puheenjohtajana. Hän valmistui upseeriksi Maanpuolustuskorkeakoulusta 83. kadettikurssilta vuonna 2000. Opiskeluaikanaan Limnell saavutti kadettivääpelin palvelusarvon. Valtiotieteiden maisteriksi Limnell valmistui Helsingin yliopistosta vuonna 2003.

Limnell toimi aktiiviupseerina puolustusvoimissa noin kymmenen vuotta aina vuoteen 2010 saakka. Upseeriuransa aikana hän toimi mm. sotilastarkkailijana Libanonissa vuonna 2003. Sotatieteiden tohtoriksi Limnell väitteli vuonna 2009 Maanpuolustuskorkeakoulusta väitöskirjallaan Suomen uhkakuvapolitiikka 2000-luvun alussa.

Limnell on Maanpuolustuskorkeakoulun, Tampereen yliopiston ja Jyväskylän yliopiston dosentti.

2010-luvulla hän työskenteli yksityisellä sektorilla kyberturvallisuuden parissa. Limnell työskenteli kyberturvallisuusjohtajana Stonesoftilla (2012–2014), McAfeessä (2014–2015) ja Insta Groupissa (2015–2018). Hän työskenteli vuosina 2018–2021 teknologiayritys Tosibox Oy:n toimitusjohtajana.

Vuodesta 2014 Limnell on toiminut Aalto-yliopiston kyberturvallisuuden työelämäprofessorina. Lisäksi hän on Laurea-ammattikorkeakoulun hallituksen puheenjohtaja ja Maailman talousfoorumin asiantuntijaverkoston jäsen.

Lokakuussa 2025 Iltalehti uutisoi, että Limnell on esiintynyt julkisuudessa aksenttimerkillä kirjoitetulla sukunimellä ”Limnéll”. Limnell kommentoi viestillä lehteen, että hänen virallinen nimensä on Limnell ilman tarketta.

 Poliittinen ura 
Limnell valittiin Espoon kaupunginvaltuustoon vuoden 2021 kuntavaaleissa saatuaan 3 147 ääntä, joka oli kolmanneksi eniten ääniä Espoossa ja toisiksi eniten Espoon kokoomuksen ehdokkaista. Kaupunginvaltuuston puheenjohtajaksi hänet valittiin kesäkuussa 2022.

Länsi-Uudenmaan aluevaltuustoon Limnell valittiin vuoden 2022 aluevaaleissa saatuaan 4 052 ääntä. Hän on toiminut vuodesta 2022 aluevaltuuston puheenjohtajana.

Limnell asettui ehdolle vuoden 2023 eduskuntavaaleihin, sai 13 917 ääntä Uudenmaan vaalipiirissä ja tuli valituksi. Hänen äänimääränsä oli maan 16. suurin ja Uudenmaan vaalipiirin neljänneksi suurin. Eduskunnassa Limnell on puolustusvaliokunnan jäsen ja suuren valiokunnan varajäsen. Lisäksi hän on Euroopan neuvoston Suomen valtuuskunnan jäsen.

 Poliittiset näkemykset 
 Arvot 
Limnell sijoittuu vaalikonevastausten perusteella keskusta-oikeistoon. Ylen vaalikoneessa Limnell ei erotu vahvasti konservatiivina tai liberaalina. Helsingin Sanomien vaalikoneen käyttämällä GAL–TAN-jakaumalla Limnell on keskellä. HS:n vaalikoneeseen Limnellin antamissa näkemyksissä korostuu voimakkaimmin oikeistolaiset mielipiteet. 

Limnell korostaa arvoja kuten kansakunnan yhtenäisyyttä, turvallisuuden tunnetta ja yhteisöllisyyttä. Hän näkee sisäisen eripuran suurimpana uhkana Suomen turvallisuudelle ja painottaa rakentavaa keskustelua sekä toisten kunnioittamista. Limnell edustaa perinteistä Koti, uskonto ja isänmaa -ajattelua, kuvaillen itseään uskonnolliseksi ja isänmaalliseksi.

 Talouspolitiikka 
Limnell tukee talouslinjaa, jossa korostuvat talouskasvu ja kilpailukyky. Työperäisessä maahanmuutossa hän näkee mahdollisuuksia talouden tukemiseen, kunhan vastuu kustannuksista on selkeä eikä kuormita yhteiskuntaa. Limnell näkee Uudenmaan Suomen kasvun moottorina ja on vaatinut rohkeita päätöksiä kasvun vauhdittamiseksi sekä EU-vaikuttamista alueiden kilpailukyvyn edistämiseksi. Limnell painottaa investointeja kriittisiin teknologioihin ja ennakkovaikuttamista EU:n rahoituskehyksissä.

 Sisäpolitiikka 
Sisäpolitiikassa Limnell painottaa kokonaisturvallisuutta, joka kattaa sisäisen turvallisuuden, kyberturvallisuuden ja yhteiskunnan resilienssin. Hän korostaa kansakunnan yhtenäisyyden ylläpitämistä, nuorten suojelua sosiaalisen median haitoilta ja medialukutaidon opettamista. Limnell kannattaa työperäistä maahanmuuttoa osaajatarpeiden täyttämiseksi mutta tunnustaa kotouttamisen haasteet erilaisista taustoista johtuen, vaatien vastuuta työnantajilta ja estämään rinnakkaisyhteisöjen muodostumista. Hän näkee koulutuksen ja terveydenhuollon keskeisinä, sekä paikallisten päätösten merkityksen arjessa.

 Ulkopolitiikka ja kansainväliset suhteet 
Limnell on vahva Nato- ja EU-kannattaja, korostaen tiivistä yhteistyötä turvallisuudessa ja puolustuksessa. Hän näkee Venäjän pitkäaikaisena sotilaallisena uhkana, kutsunut sotaa Ukrainassa kansanmurhaksi ja vaatii laajaa tukea Ukrainalle sekä pakotteita Venäjää vastaan. Limnell painottaa Euroopan omaa puolustuskykyä ja Euroopan kasvavaa omaa vastuuta omasta turvallisuudesta. Hän korostaa arvopohjaista realismia ulkopolitiikassa, jota hän kuvaa tosiasioiden tunnustamisena, turvallisuuden varmistamisena ja Suomelle tärkeiden arvojen edistämisenä.

 Yksityiselämä 
Limnell on naimisissa ja hänellä on kolme lasta. Hänen ensimmäinen avioliittonsa päättyi vuonna 2008. Hän asuu perheineen Espoon Nöykkiössä. Limnellin toinen vaimo jätti avioerohakemuksen Länsi-Uudemaan käräjäoikeudelle elokuussa 2025.

Psykoterapeutti ja tietokirjailija Maaret Kallio on Limnellin sisko.

 Uskonto 
Limnell pitää kristillisiä arvoja suomalaisen yhteiskunnan perustana ja itseään uskonnollisena ihmisenä, joskaan ei ”yliuskonnollisena”. Limnell on kertonut käyvänsä silloin tällöin kirkossa. Limnell uskoo Jumalaan ja pitää uskonnollisia elementtejä tärkeinä keskeisissä elämäntapahtumissa. Hän katsoo, että hengellisyyttä voi harjoittaa jossain määrin ilman kirkkoja tai uskonnollisia toimituksia, eikä hänellä ole selkeää näkemystä uskonnollisten tai hengellisten ihmeiden tapahtumiseen.

Lähteet

Luokka:Tietoturva-asiantuntijat
Luokka:Työelämäprofessorit
Luokka:Nykyiset kansanedustajat
Luokka:Kansallisen Kokoomuksen poliitikot
Luokka:Nykyiset Espoon kaupunginvaltuutetut
Luokka:Uudenmaan vaalipiiri
Luokka:Vuonna 1973 syntyneet
Luokka:Elävät henkilöt
Luokka:Länsi-Uudenmaan aluevaltuutetut